Sunfoil eis ook KSA-base se kop | Netwerk24
Deur Marizanne Kok 05 Desember 2019 12:44
Sunfoil was vir ses jaar die hoofborg van die plaaslike vierdagreeks.
Sunfoil, wat van 2011 tot 2018 die titelborg van die plaaslike vierdagreeks en die Proteas se toetsreekse was, is steeds op voetsoolvlak en deur die Sunfoil-trust betrokke by die sport.
Die Willowton-groep het Donderdag in 'n verklaring gesê die "besluitnemers binne KSA moet versigtig oorweeg of hulle nog die beste persone vir hul posisies is".
Die groep kap ook na KSA omdat 'n menigte spelers Kolpak-kontrakte in Engeland aangegaan het, "deels weens misnoeë tussen die spelersvereniging en die administrateurs" en vir die chaos van die afgelope maande, wat onder meer Sondag se akkreditasie-warboel, die skorsing van drie senior beamptes, die herstrukturering van plaaslike krieket en die onsekerheid rondom die pos van direkteur van krieket insluit.
Weens dit alles stel die Willowton-groep in die verklaring 'n lang lys van eise aan KSA, wat insluit:
* die onmiddellike bedanking van die uitvoerende hoof (Thabang Moroe) en president (Chris Nenzani);
* die opheffing van die skorsings van Corrie van Zyl, Clive Eksteen en Naasei Appiah;
* die heraanstelling van Shirley Zinn en Iqbal Khan, twee onafhanklike KSA-raadslede wat sedert Dinsdag bedank het; en
* 'n onafhanklike oudit van KSA.
Die Willowton-groep se verklaring volg nadat die voormalige krieketbaas Ali Bacher Woensdag gesê het Moroe is uit sy diepte en die KSA-raadslid Jack Madiseng, Nenzani en KSA se visepresident, Beresford Williams, in 'n uitgelekte e-pos van 'n gebrek aan leierskap beskuldig het.
Ook Khan, wat Woensdagaand as raadslid bedank het, het in sy bedankingsbrief mond uitgespoel oor die rigting waarin KSA beweeg.
"Ek kan net nie langer sit en toekyk en betrokke wees by 'n liggaam wat die spel só ruïneer nie," het Khan geskryf.